นาทีนี้ต้องช่วยกัน
อีกครั้งที่อยากจะใช้พื้นที่คอลัมน์นี้ ร้องขอและขอร้องให้คนไทยผู้มากน้ำใจทุกท่านได้กรุณาช่วยเหลือพี่น้องคนไทยด้วยกันจำนวนมากที่กำลังถูกน้ำท่วมอย่างแสนสาหัสในขณะนี้
10 ต.ค. 2554

อีกครั้งที่อยากจะใช้พื้นที่คอลัมน์นี้ ร้องขอและขอร้องให้คนไทยผู้มากน้ำใจทุกท่านได้กรุณาช่วยเหลือพี่น้องคนไทยด้วยกันจำนวนมากที่กำลังถูกน้ำท่วมอย่างแสนสาหัสในขณะนี้
โดย..สุรชัย กำพลานนท์วัฒน์
ท่านใดมีกำลังทรัพย์อยากบริจาคเป็นเงิน อันนี้เป็นเรื่องดีที่สุด สะดวกรวดเร็วและหน่วยงานที่รับบริจาคจะสามารถไปซื้อสิ่งของจำเป็นที่ตรงกับความต้องการของแต่ละพื้นที่ได้มากที่สุด 
ท่านสามารถบริจาคกับหน่วยงานของรัฐ หรือสื่อมวลชนหลายสำนักได้อย่างสะดวก และยังเอาบิลไปหักภาษีได้อีกด้วย
ท่านใดที่มีสิ่งของเครื่องอุปโภคบริโภคอยากจะบริจาคก็รีบขนไปที่ศูนย์ปฏิบัติการช่วยเหลือประสบภัยดอนเมือง ซึ่งรัฐบาลได้ตั้งศูนย์นี้เป็นกองบัญชาการเรื่องน้ำท่วมทุกเรื่อง สามารถขนของไปบริจาคได้ไม่อั้น และไม่ต้องถามว่าควรจะเป็นอะไรบ้าง สถานการณ์แบบนี้เอาทุกอย่างที่สามารถใช้ดำรงชีพได้ในยามวิกฤต
ท่านใดที่เป็นโรงงานผลิตน้ำดื่มบรรจุขวด ไม่ว่าแบรนด์ใหญ่แบรนด์เล็ก ถ้าบริจาคเองไม่ไหว ก็อยากให้ตั้งราคาขายแค่ต้นทุนก็จะเป็นกุศลอย่างมาก ถ้าจะให้ดีและครบวงจร ก็ช่วยเปิดขายให้ผู้ใจบุญได้ร่วมซื้อโดยตรงและช่วยขนส่งไปในพื้นที่ที่น้ำท่วมให้ด้วย ก็จะสะดวกทั้งผู้ให้และผู้รับ
ท่านใดที่ทำธุรกิจบ่อดิน บ่อทราย หรือเป็นผู้รับเหมารายใหญ่ รวมถึงโรงงานผลิตถุงกระสอบทราย เวลานี้หลายจังหวัดต้องการทราย ถุงทราย และเครื่องจักรเครื่องมือลงไปช่วยเสริมคันกั้นดินจำนวนมาก ทางราชการทุกหน่วยได้เสริมกำลังเต็มที่แล้ว แต่ยังขาดสิ่งเหล่านี้อีกมาก 
ถ้าไม่สามารถบล็อกน้ำไว้ได้ เขตเศรษฐกิจชั้นในรวมถึง กทม.มีหวังพังพินาศไม่เหลือดี
ท่านใดเป็นโรงงานผลิตหรือร้านจำหน่วยเรือ ขณะนี้ถือเป็นพาหนะอย่างเดียวที่จะช่วยชีวิตผู้คนที่ติดค้างในพื้นที่น้ำท่วมได้ดีที่สุด จะให้หยิบยืมหรือบริจาคหรือหาคนช่วยบริจาค ก็จะเป็นมหากุศลช่วยชีวิตคนได้มากมาย 
ส่วนร้านปะยางหรือเปลี่ยนยางรถยนต์ทั้งหลายคราวนี้ได้โอกาสแสดงน้ำใจ ด้วยการนำยางรถยนต์เก่าทุกขนาดบริจาคเป็นห่วงยางกู้ชีพให้ชาวบ้านได้นำไปใช้ขนข้าวของและประคองตัวในขณะเจอน้ำท่วมสูงได้เป็นอย่างดี อันนี้อยากเชิญชวนร้านดังกล่าวซึ่งมีอยู่ในเมืองหลวงมากมายมาร่วมกันบริจาค หรือใครจะลุกขึ้นมาเป็นเจ้าภาพในการระดมจัดหาก็ทำได้เช่นกัน 
อีกเรื่องที่อยากเชิญชวนบรรดาแม่บ้านสมาคมชมรมทั้งหลาย ตลอดจนแม่ครัว แม่ค้า แม่บ้านที่พอมีเวลาว่าง ท่านสามารถรวมตัวกันจัดทำข้าวหม้อ แกงหม้อ หรือทำผัดไทย ผัดหมี่ แล้วขนใส่รถบรรทุก 6 ล้อเดินทางไปช่วยชาวบ้านที่ออกมาจากหมู่บ้านไม่ได้จำนวนมากได้ทันที 
ขณะนี้มีคนในหลายหมู่บ้านและที่ศูนย์อพยพหลายแห่งกำลังอดอยากหิวโหย ต้องการอาหารมาก ใครทำเป็นคาราวานแบบครัวเคลื่อนที่ได้จะเป็นกุศลมากล้นจริงๆ 
เรื่องสำคัญอีกอย่างที่ต้องการมากๆ ในแต่ละพื้นที่นอกจากของกินของใช้ คือ เรื่องแรงงานคน หลายจังหวัดต้องการอาสาสมัครทั้งแรงงานบรรจุทรายใส่กระสอบ คนที่จะมาช่วยขนย้ายสิ่งของ คนที่จะมาช่วยดูแลในศูนย์อพยพ คนที่จะช่วยเหลือด้านสาธารณสุข คนที่จะช่วยดูแลทรัพย์สินของชาวบ้านซึ่งกำลังเจอภัยคุกคามถูกขโมยขโจรเล่นงานจนไม่กล้าทิ้งบ้านไปอยู่ในที่ปลอดภัย ซึ่งแม้จะได้ทหารตำรวจไปช่วยแล้ว แต่กำลังคนก็ยังไม่พอ 
ดังนั้น อยากเชิญชวนบรรดาคนหนุ่มทั้งหลาย ไม่ว่าจะเป็นนิสิต นักศึกษาจากมหาวิทยาลัยต่างๆ รวมพลไปช่วยงานนี้ ดีกว่าเข้าค่ายตอนปีหนึ่งเสียอีก หรือกลุ่มนักเรียนเทคโนฯ เทคนิค ช่างกลที่มีแต่ข่าวไม่ดีตีกัน วันนี้เป็นโอกาสดีมากที่จะล้างภาพลักษณ์แย่ๆ ให้หมดไป 
กลุ่มนักศึกษาวิชาทหารทั้งหลายที่ได้รับการฝึกฝนมาระดับหนึ่ง งานนี้ควรเอาความเข้มแข็งไปช่วยชาวบ้าน หรือแม้แต่ประชาชนทั่วไปในภาคอื่นๆ ที่ไม่เดือดร้อน เช่น คนอีสานและคนใต้ที่เป็นที่ยอมรับว่าไม่เคยแล้งน้ำใจ จะรวมตัวกันไปช่วยคนภาคกลางในครั้งนี้จะถือเป็นวีรสตรี วีรบุรุษที่น่ายกย่อง
เท่าที่รวบรวมประเด็นได้คงเอาไว้เท่านี้ก่อน และขอฝากเพิ่มถึงพี่น้องสื่อมวลชนโดยเฉพาะหนังสือพิมพ์ทุกฉบับ อยากให้ช่วยบริจาคพื้นที่หน้าหนังสือพิมพ์ส่วนหนึ่ง ไว้ตีพิมพ์ข้อมูลความต้องการของแต่ละพื้นที่โดยละเอียดว่าต้องการสิ่งของหรือความช่วยเหลืออะไรบ้าง 
ทำเป็นตารางเขียนให้เป็นระบบ เพื่อให้คนทั้งประเทศได้รับรู้เพื่อที่จะได้ส่งความช่วยเหลืออย่างตรงความต้องการไปให้เร็วที่สุด
ช่วยกันคนละไม้คนละมือ...คนไทยไม่เคยทิ้งกันนะครับ